Planinarsko sklonište "Armin Gazić"
Planinarsko sklonište Armin Gazić-Mućak nalazi se na oko 1.700 metara nadmorske visine, na planini Velež. Izgrađeno je u organizaciji Planinarsko sportskog društva (PSD) Prenj Mostar na lokalitetu "Jančiji Do". Ime je dobilo u znak sjećanja na jednog od najboljih bosanskohercegovačkih alpinista koji je tragično stradao krajem jula 2020. prilikom prevrtanja čamca na Neretvi, nizvodno od Bunskih kanala. Svečano je otvoren 20. septembra 2020. Planinarski savez Bosne i Hercegovine radi na izgradnji sigurnih skloništa, kako bi boravak na bosanskohercegovačkim planinama učinili sigurnim i ugodnim. Sredstva za izgradnju bivka je obezbijedilo Ministarstvo okoliša i turizma Federacije Bosne i Hercegovine, a u skladu sa strategijom razvoja turizma koja je usvojena na nivou Federacije Bosne i Hercegovine. Upravni odbor Planinarskog saveza FBiH je odabrao PSD „Prenj“ Mostar kao najboljeg ponuđača za izgradnju skloništa na Veleži i donio odluku da nosi ime Armin Gazić-Mućak. Gazić je rođen 1991. u Zenici i bio je dugogodišnji član Kluba ekstremnih sportova Scorpio. Život je posvetio alpinizmu i popularizaciji ekstremnih sportova. Dobitnik je priznanja za vrhunski međunarodni rezultat Sportskog saveza Bosne i Hercegovine nakon što je ispenjao sjevernu stijenu Matterhorna.